**Հավելված N 1**

**Հայաստանի Հանրապետության**

**կառավարության 2023 թվականի ….. ……..-ի**

**N …. -Լ որոշման**

**ՍԱՐՔԱՇԻՆՈՒԹՅԱՆ (ՍԱՐՔԵՐ, ՄԵՔԵՆԱՆԵՐ, ԱՐԵՎԱՅԻՆ ՏԵԽՆՈԼՈԳԻԱՆԵՐ) ԶԱՐԳԱՑՄԱՆ ՀՆԳԱՄՅԱ ԾՐԱԳԻՐ**

**Երևան, 2023 թ.**

**ԲՈՎԱՆԴԱԿՈՒԹՅՈՒՆ**

նախաբան3

Առկա իրավիճակը5

ԾՐԱԳՐԻ ՆՊԱՏԱԿԸ, ԹԻՐԱԽԸ ԵՎ ԻՐԱԿԱՆԱՑՄԱՆ ՍԿԶԲՈՒՆՔՆԵՐԸ 11

ԾՐԱԳՐԻ ԽՆԴԻՐՆԵՐԸ 13

ԾՐԱԳՐԻ ԻՐԱԿԱՆԱՑՄԱՆ ՈՒՂՂՈՒԹՅՈՒՆՆԵՐԸ 15

ԾՐԱԳՐԻ ֆինանսավորումը19

ԾՐԱԳՐԻ մշտադիտարկումը 19

**1․ ՆԱԽԱԲԱՆ**

Սարքաշինությանոլորտը սահմանվում է որպես բարձր ճշգրտությամբ և գիտատարության բարձր մակարդակով բնորոշվող օպտիկական, էլեկտրոնային, մեխանիկական և մեքենաշինական արտադրանքով զբաղվող ընկերությունների համախումբ: Ոլորտը ներառում է տնտեսական գործունեության հետևյալ հատվածները․

1․ համակարգիչների, էլեկտրոնային և օպտիկական սարքավորանքի արտադրություն (ընդգրկում է էլեկտրոնային բաղադրամասերի, համակարգիչների և ծայրամասային սարքվածքների, կապի սարքավորանքի, կենցաղային էլեկտրոնային սարքավորանքի, չափիչ, ստուգիչ, փորձարկիչ և նավագնացական գործիքների ու սարքերի, ժամացույցների (ձեռքի և այլ), ճառագայթահարող, էլեկտրաբժշկական և էլեկտրաբուժական սարքավորանքի, օպտիկական գործիքների և լուսանկարչական սարքավորանքի, մագնիսական և օպտիկական տեղեկատվական կրիչների արտադրությունները):

2․ էլեկտրական սարքավորանքի արտադրություն (ընդգրկում է էլեկտրաշարժիչների, գեներատորների, տրանսֆորմատորների, էլեկտրաբաշխիչ և կարգավորիչ սարքերի, մարտկոցների և կուտակիչների, Էլեկտրահաղորդալարերի և դրանց միացման սարքվածքների, Էլեկտրական լուսավորման սարքավորանքի, կենցաղային սարքերի, այլ էլեկտրական սարքավորանքի արտադրությունները)։

3․ մեքենաների և սարքավորանքի արտադրություն, չներառված ուրիշ խմբավորումներում (ընդգրկում է ընդհանուր նշանակության մեքենաների, ընդհանուր նշանակության այլ մեքենաների, գյուղատնտեսության և անտառային տնտեսության համար մեքենաների, մետաղագործության համար մեքենաների և հաստոցների, հատուկ նշանակության այլ մեքենաների արտադրությունները)։

Ոլորտի հիմնական արտադրատեսակներն են համարվում չափիչ և ստուգող սարքավորումները (անկյունաչափեր, աղաչափեր), ջերմակարգավորիչ սարքերը, բյուրեղների աճեցումը, օպտիկական և լազերային սարքավորումները, կապի միջոցները և համակարգերը, բժշկական և արդյունաբերական նշանակության գերկարծր և բարձր ճշգրտության գործիքները, Էլեկտրատեխնիկական սարքավորումները, կրթական լաբորատորիաների արտադրությունը։

Սարքաշինությունը ՀՀ կառավարության 2021 թվականի նոյեմբերի 18-ի 1902-Լ որոշմամբ հաստատվել է որպես արդյունաբերության զարգացման հինգ գերակա ոլորտներից մեկը։

Սույն ծրագրում ներկայացվում է ոլորտում առկա իրավիճակը, սահմանվում են ոլորտի ծրագրի նպատակները, թիրախները, սկզբունքները, վեր են հանվում հիմնական խնդիրները և առաջարկվում են դրանց հաղթահարմանն ուղղված միջոցառումները։

**2․ ԱՌԿԱ ԻՐԱՎԻՃԱԿԸ**

Ոլորտը Հայաստանի Հանրապետությունում կարելի է բնութագրել որպես առավելաբար ԱՊՀ շուկաներ ուղղորդված, միջազգային կազմակերպությունների կողմից ֆինանսավորվող հետազոտական և հարակից փոքրամասշտաբ մի քանի արտադրական միավորների առկայությամբ, առավելաբար Հայաստանի և Ռուսաստանի շուկան սպասարկող ռազմական նշանակություն ունեցող արտադրություն ունեցող, միջազգային շուկայում մրցունակ սահմանափակ արտադրանքների առկայությամբ։ Հարկ է նշել, որ ոլորտը համարվում է գիտատար և ունի հնարավորություն նոր տեխնոլոգիաների կլանման, գիտական հենքի վրա նոր արտադրատեսակների արտադրության կազմակերպման։ Ոլորտը ողջ աշխարհում ունի զարգացման արագ միտում և այն ուղղորդվում է հիմնականում գիտության և տեխնոլոգիաների առավել արագ փոփոխությամբ մյուս ճյուղերի համեմատ՝ հետևաբար հանդիսանալով ավելի «տեխնոլոգիակլանող»։

2022 թվականին համակարգիչների, էլեկտրոնային և օպտիկական սարքավորանքի արտադրության արտադրանքի ծավալը կազմել է 6,988,985 հազ․ դրամ՝ նախորդ տարվա նկատմամբ նվազելով 34.2%-ով: Էլեկտրական սարքավորանքի արտադրության արտադրանքի ծավալը կազմել է 14,745,390 հազ․ դրամ՝ նախորդ տարվա նկատմամբ նվազելով 39.3%-ով։ Մեքենաների և սարքավորանքի արտադրության (չներառված ուրիշ խմբավորումներում) արտադրանքի ծավալը կազմել է 18,336,788 հազ․ դրամ՝ նախորդ տարվա նկատմամբ աճելով 77.7%-ով։

2022 թվականին աշխատողների միջին տարեկան թվաքանակը համակարգիչների, էլեկտրոնային և օպտիկական սարքավորանքի արտադրությունում կազմել է 633 մարդ, նախորդ տարվա 1092 մարդու փոխարեն, էլեկտրական սարքավորանքի արտադրությունում կազմել է 1243 մարդ, նախորդ տարվա 1323 մարդու փոխարեն, իսկ մեքենաների և սարքավորանքի արտադրությունում (չներառված ուրիշ խմբավորումներում) կազմել է 1114 մարդ, նախորդ տարվա 878 մարդու փոխարեն։

2022 թվականին համակարգիչների, էլեկտրոնային և օպտիկական սարքավորանքի արտադրության արտադրանքի իրացումն ԱՊՀ երկրներում կազմել է 2,896,671 հազ․ դրամ նախորդ տարվա 3,208,163 հազ․ դրամի փոխարեն (այդ թվում՝ ԵԱՏՄ-ում կազմել է 2,835,346 հազ․ դրամ, նախորդ տարվա 3,154,628 դրամի փոխարեն), իսկ այլ երկրներում իրացումը կազմել է 1,431,152 հազ․ դրամ նախորդ տարվա 1,120,853 հազ․ դրամի փոխարեն։ Ստացվում է, որ ԱՊՀ-ում իրացումը նվազել է 311,492 հազ․ դրամով, մինչդեռ այլ երկրներում իրացման ծավալներն աճել են 310,299 հազ․ դրամով։ Ստացվում է՝ ավելի շատ փոխվել է ոչ թե Հայաստանի Հանրապետությունից դուրս իրացման ծավալը, այլ՝ իրացման աշխարհագրությունը։

2022 թվականին էլեկտրական սարքավորանքի արտադրության արտադրանքի իրացումը ԱՊՀ երկրներում կազմել է 3,037,141 հազ․ դրամ, նախորդ տարվա 1,969,144 հազ․ դրամի փոխարեն, այդ թվում՝ ԵԱՏՄ-ում 3,037,141 հազ․ դրամ է կազմել, նախորդ տարվա 1,952,312 հազ․ դրամի փոխարեն, այլ երկրներում իրացումը կազմել է 964,858 հազ․ դրամ նախորդ տարվա 1,120,908 հազ․ դրամի փոխարեն։ Ստացվում է՝ ԱՊՀ երկրներում իրացումն ավելացել է 1,067,997 հազ․ դրամով, իսկ այլ երկրներում՝ նվազել 156,050 հազ․ դրամով։

2022 թվականին ուրիշ խմբավորումներում չներառված մեքենաների և սարքավորանքի արտադրության արտադրանքի իրացումն ԱՊՀ-ում կազմել է 705,975 հազ․ դրամ նախորդ տարվա 536,278 հազ․ դրամի փոխարեն, այդ թվում՝ ԵԱՏՄ-ում 701,948 հազ․ դրամ նախորդ տարվա 536,278 հազ․ դրամի փոխարեն, այլ երկրներում՝ 6,081,540 հազ․ դրամ, նախորդ տարվա 793,876 հազ․ դրամի փոխարեն։ Ստացվում է՝ բավականաչափ աճ է գրանցվել այս խմբի արտադրանքի արտադրության ծավալում[[1]](#footnote-1)։

Վերոնշյալ ցուցանիշներից կարելի է փաստել, որ ՀՀ-ից դուրս ընդհանուր առմամբ ոլորտի արտադրանքի իրացման ծավալներն աճել են։

Ներկայումս մեքենաշինական արդյունաբերության մեջ ձևավորվել են գերակա ուղղություններ, որոնց արտադրանքը հիմնված է գիտատար ու սակավ նյութատար տեխնոլոգիաների վրա։ Վերջին 4 տարում Հայաստանի Հանրապետության էլեկտրոնային և ճշգրիտ մեքենաշինության ոլորտում արտահանման ծավալն աճել է տարեկան միջինը 120 %-ով։

Ներկայումս առանձնանում է նաև միկրոէլեկտրոնիկայի ուղղությունը, որը կարող է արձանագրել արտահանման բարձր ցուցանիշներ՝ օգտագործելով ԵԱՏՄ շուկայի հնարավորությունները։

Ոլորտում միտումներ են նկատվում նաև արևային տեխնոլոգիաների զարգացման առումով, ինչը նաև ամրագրվում է միջազգային պահանջարկով։ Արևային ֆոտովոլտային կայանի կառուցման ներդրումային ծրագրի առաջին փուլով մեկնարկել է Հայաստանի Հանրապետության Գեղարքունիքի մարզի Մասրիկ տեղանքում 55 ՄՎտ պիկային հզորությամբ Մասրիկ-1 արդյունաբերական մասշտաբի արևային ֆոտովոլտային կայանի կառուցման ծրագիրը: Հայաստանի՝ արևային էներգետիկայի ներուժը ներկայումս հիմնականում կլանում է ներմուծվող սարքավորումները, մասնավորապես՝ ներմուծվում են ինչպես արևային պանելների, ջրատաքացուցիչ համակարգերի առանձին մասեր՝ դրանց հետագա հավաքակցման նպատակով, այնպես էլ ամբողջական համակարգեր: Հաշվի առնելով այն հանգամանքը, որ Հայաստանն ունի արևային էներգիայի մեծ ներուժ, արևային էներգետիկայի սարքավորումների արտադրության ոլորտն ունի զարգացման մեծ ներուժ՝ ներմուծվողը տեղական արտադրանքով փոխարինելու։ Հարկ է նշել, որ այս ոլորտի զարգացման համար ձևավորվել և շարունակում է բարելավվել նպաստավոր օրենսդրական, այդ թվում՝ հարկային դաշտը։

Արևային տեխնոլոգիաների պահանջարկը մեծ է նաև արտաքին շուկաներում, և վերջին տարիներին հանրապետությունում ստեղծվել են դրանց արտադրության ընկերություններ, որոնք հիմնականում ունեն արտահանման ուղղվածություն։

Արևային տեխնոլոգիաների զարգացման համար անհրաժեշտ ներդրումների խթանումը հնարավորություն է տալիս զարգացնելու տնտեսության այլ հարակից ոլորտները: Արևային ֆոտովոլտային տեխնոլոգիաների զարգացումը հնարավորություններ է ստեղծում ոչ մետաղական հանքարդյունահանության և քիմիական արդյունաբերության զարգացման, կիսահաղորդչային տեխնոլոգիաների և կիսահաղորդչային թերմոգեներատորների արտադրության զարգացման համար։ Արևային տեխնոլոգիաների ոլորտը Հայաստանում կարելի է որակել որպես դինամիկ զարգացող, սակայն անհրաժեշտ է իրականացնել հավելյալ քայլեր զարգացման նոր ուղղություններ հիմնելու համար։

Սարքաշինության ոլորտի ուժեղ և թույլ կողմերը, հնարավորություններն ու սպառնալիքներն են՝

**Ուժեղ կողմեր․**

* խորհրդային ժամանակներից ոլորտի արտադրությունների առկայություն և արտադրության կազմակերպման առկա փորձ,
* համապատասխան կադրերի պատրաստման կրթական համակարգի առկայություն,
* նորաստեղծ արտադրական հզորությունների և ինժեներական քաղաքի առկայություն։

**Թույլ կողմեր**

* տեղական ընկերությունների կողմից R&D ծախսերի փոքր հնարավորություններ,
* տեղական ընկերություններում շուկայավարման և կառավարչական հմտությունների ցածր մակարդակ,
* առկա արտադրական ներուժի օգտագործման ցածր մակարդակ,
* արտադրություններում արտադրողականության և տեխնոլոգիական վերազինվածության ցածր մակարդակ։

**Հնարավորություններ**

* ճարտարագիտական ոլորտում, հատկապես արտադրաարդյունաբերական կազմակերպությունների կառավարման միջին և բարձր օղակներում աշխատող սփյուռքահայերի կապերի օգտագործում,
* փոքրածավալ, գիտատար և բարձրարժեք սարքավորումների արտադրության զարգացում,
* ճարտարագիտական կրթության ռեգիոնալ նշանակության կենտրոն դառնալու հնարավորությոն,
* ոլորտում գործող ազատ տնտեսական գոտիներ,
* աջակցող ֆինանսական գործիքի առկայություն,
* արևային տեխնոլոգիաների պահանջարկի աճ։

**Մարտահրավերներ**

* սուր միջազգային մրցակցություն,
* լոգիստիկ հնարավորությունների սահմանափակություն,
* հումքային ռեսուրսների ապահովման բարդություններ։

Ոլորտի զարգացմանը նպաստում են նաև այնպիսի ծրագրերի իրագործումը և հարթակների ստեղծումը, ինչպիսիք են՝

* «Ներուժ» սփյուռքի տեխնոլոգիական ստարտափների ծրագիրը, որն աջակցում է սփյուռքի մասնագիտական հայրենադարձությանը՝ խթանելով տնտեսական առաջընթացն ու ստարտափ էկոհամակարգի զարգացումը: «ԱրմՀայԹեք» պաշտպանական տեխնոլոգիաների միջազգային ցուցահանդեսը, որը նպատակ ունի միավորելու աշխարհի տարբեր երկրների պաշտպանական և բարձր տեխնոլոգիաների արտադրությամբ զբաղվող միջազգային ընկերությունների, ինչպես նաև ոլորտի բարձրաստիճան պաշտոնյաների և որոշումներ կայացնողների՝ ստեղծելով հարթակ նոր համագործակցությունների, փորձի փոխանակման, արտադրանքների ցուցադրության և նոր շուկաների բացահայտման համար,
* «DigiWeek»-ը, որն առաջին անգամ անցկացվել է 2021 թվականին։ «DigiWeek»-ը ներառում է տեխնոլոգիական ոլորտին առնչվող միջոցառումների շարք: DigiWeek-ի նպատակն է ամբողջ աշխարհից մեկ տեղում հավաքվել տեխնոլոգիական ոլորտի առաջատար մասնագետների և քաղաքականություն մշակողների՝ քննարկելու տեխնոլոգիաների բնագավառում ներդրումների ու առաջխաղացման հնարավորությունները: «DigiWeek 2021»֊ի շրջանակներում 16-րդ անգամ իրականացվել է «Digitec Expo» ամենամյա միջոցառումը, որը եղել է երբևէ ամենաընդգրկունը․ մասնակցել են 100-ից ավելի ընկերություններ, որոնք 60-ից ավելի տաղավարներում ներկայացրել են իրենց պրոդուկտները և ծառայությունները: 2021թ. առաջին անգամ տեղի է ունեցել նաև «Digi Tech Summit»-ը, որին մասնակցել են նաև միջազգային ընկերությունների ղեկավարներ, պետական գործիչներ, անվանի գիտնականներ աշխարհի տարբեր երկրներից։ ՀՀ բարձր տեխնոլոգիական արդյունաբերության նախարարությունը, Հեռահաղորդակցության միջազգային միությունը (ՀՀՄ) և Հայաստանի օպերատորների միությունը ներկայացրել են «Թվային փոխակերպում` կապ վաղվա հետ» միջոցառումը։ «Hyetech Showcase»-ը Երևանում և Գյումրիում ներկայացրել է, թե ինչպես գտնել տաղանդավոր աշխատուժ Հայաստանում և Հայաստանից դուրս:

**3․ ԾՐԱԳՐԻ ՆՊԱՏԱԿԸ, ԹԻՐԱԽԸ ԵՎ ԻՐԱԿԱՆԱՑՄԱՆ ՍԿԶԲՈՒՆՔՆԵՐԸ**

Սարքաշինության ոլորտը հանդիսանում է արդյունաբերության ամենագիտատար հատվածներից մեկը, և այս ոլորտի զարգացումը կարող է բերել Հայաստանի տնտեսական զարգացվածության դիրքի բարձրացմանը համաշխարհային տնտեսական քարտեզում։

Սույն ծրագրի նպատակն է սարքաշինության ոլորտի զարգացմամբ Հայաստանը դարձնել տեխնոլոգիաներ և տեխնոլոգիական սարքավորումեր արտահանող և բարձրարժեք ճարտարագիտական ծառայություններ մատուցող երկիր։

Որպես ռազմավարական թիրախներ դիտարկվում են՝ Հայաստանի սարքաշինության ոլորտը առաջիկա հինգ տարիների ընթացքում դարձնել առավել մրցունակ, արտահանելի, ճանաչված ու պահանջված, այդ թվում՝ ճարտարագիտական ծառայությունների մասով։

Վերոնշյալ թիրախների ապահովումը հնարավոր կլինի սարքաշինական ոլորտի արտադրանքի արտադրության արտահանման ծավալների աճի, օրենսդրական նպաստավոր պայմանների ստեղծման, որակյալ մասնագետների պատրաստման, միջազգային ասպարեզում հայաստանյան կազամակերպությունների կողմից արտադրված արտադրանքի ներկայացվածության, արտադրված/մշակված արտադրանքի որակի կատարելագործման, երկրի բրենդինգի ստեղծման և այլնի միջոցով։

Ծրագրի իրականացմանն ուղղված միջոցառումների իրականացման արդյունքում ոլորտի զարգացման սցենարի արդյունքում ակնկալվում է հետևյալ պատկերը․

**Աղյուսակ 1.**

**Սարքաշինության ոլորտի արտադրության, արտահանման ծավալների և աշխատողների թվաքանակի փաստացի և կանխատեսվող ցուցանիշները**

|  |  |  |
| --- | --- | --- |
|  | 2022 թ․ | 2024-2028 թթ․  Ներդրումների արդյունքում |
| Արտադրության  /մշակման ծավալներ,  մլրդ դրամ | 39.9 | 120 |
| Արտահանման  Ծավալներ,  մլրդ դրամ | 15 | 100 |
| Աշխատողների  Թվաքանակ, մարդ | 2990 | 5000 |

Հաշվի առնելով Հայաստանի Հանրապետությունում սարքաշինության զարգացման աստիճանը, ոլորտի դարավոր ավանդույթները, ինչպես նաև ոլորտի առանձնահատկությունները՝ ծրագրի իրականացման հիմքում ընկած են հետևյալ սկզբունքները՝

1. ոլորտի զարգացմանն ուղղված միջոցառումների իրականացման անհրաժեշտության հիմնավորում և դրանց իրականացման հետևանքով ակնկալվող արդյունքի հստակ սահմանում,
2. աջակցություն տրվող ֆինանսական միջոցների հասցեականության և արդյունավետության ապահովում,
3. ծրագրի իրականացման զարգացման դինամիկ ընթացքի ապահովում և ծրագրի իրականացմանը մասնավոր հատվածի առավելագույն ներգրավում։

**4․ ԾՐԱԳՐԻ ԽՆԴԻՐՆԵՐԸ**

Սարքաշինության զարգացմանը խոչընդոտող խնդիրները կարելի դասակարգել հետևյալ խմբերում՝

1. **մասնագիտական կադրերի ապահովման ոչ բավարար հնարավորություններ** - ներկայումս ոլորտում առկա են խնդիրներ տարբեր մակարդակի կադրերի ապահովման հարցում՝ սկսած բանվորականից մինչև ինժեներական։ Մասնավորապես, միջազգային մրցակցությանը դիմակայելու և միջազգային զարգացումներին համընթաց քայլելու համար անհրաժեշտ է դրանց պատրաստման համար ուսուցման և կրթության համակարգերի շարունակական զարգացումը, ինչպես նաև միջազգային փորձի փոխանակումը։
2. **ոլորտի ճանաչելիության, արտահանման զարգացման և արտադրողականության ցածր մակարդակ** – այս խնդրի մասին խոսում են ինչպես վիճակագրական տվյալները արտահանման մասով, այնպես էլ այն հանգամանքը, որ ոլորտի տեղական ընկերություններն անգամ անհատական ճանաչված չեն արտերկրում։ Միաժամանակ, առկա է խնդիր տեղական ընկերությունների՝ նաև ներքին շուկայում ճանաչելիության առումով, քանի որ այս ոլորտի ընկերությունների արտադրանքը կարելի է դիտարկել ինչպես արտահանման տեսանկյունից, այնպես էլ ներմուծման փոխարինման։ Բավարար չափով ուսումնասիրված չեն ոլորտի արտահանմանը խոչնդոտող հանգամանքները։ Ոլորտի տեղական ընկերությունների մոտ հիմնականում հաստտոցներն ու սարքավորումները մաշված են և՛ բարոյապես, և՛ ֆիզիկապես։ Հարկ է նշել, որ մեծ ուշադրություն պետք է դարձվի ոլորտի նոր այն ուղղությունների զարգացմանը, որոնք ունեն համաշխարհային մեծ պահանջարկ՝ օրինակ արևային տեխնոլոգիաները։
3. **ոլորտի միջազգային համագործակցության ցածր մակարդակ –** խնդիրը դիտարկվում է այն տեսանկյունից, որ չնայած մի քանի միջազգային ճանաչված ընկերություններ ներկայացված են Հայաստանում, սակայն դա բավարար չէ, և իրականացվող աշխատանքները բավարար չեն նոր ընկերությունների ներգրավման համար։ Բացի այդ, տեղական ընկերություններին պետք է ապահովել ոլորտի համաշխարհային զարգացումների մասին տեղեկատվությունը։ Հարկ է նշել, որ ոլորտի տեղական ընկերությունները գրեթե ներգրավված չեն ԵԱՏՄ շրջանակում կոոպերացիոն շղթաներում և բավարար չափով չեն օգտագործում այդ հնարավորությունները։
4. **ֆինանսական ռեսուրսների հասանելիության և բազմազանության բացակայություն –** չնայած վերջին տարիներին ՀՀ կառավարության կողմից ներդրվել են բազմաթիվ ֆինանսական աջակցության գործիքներ, սակայն ոլորտում դրանց մասին տեղեկացվածությունը գտնվում է ոչ բավարար մակարդակում։ Սարքաշինության ոլորտը ֆինանսական միջոցների անհրաժեշտություն ունի տարբեր ուղղություններով, մասնավորապես՝ այն հանդիսանում է գիտատար, և հետազոտությունների համար կատարվող ծախսերի անհրաժեշտություն կա, սակայն այդ մասով բացակայում են աջակցության գործիքները և ֆինանսական ենթակառուցվածքները։

**5․ ԾՐԱԳՐԻ ԻՐԱԿԱՆԱՑՄԱՆ ՈՒՂՂՈՒԹՅՈՒՆՆԵՐԸ**

Դիտարկելով ծրագրի զարգացման ուղղությունները՝ հարկ է ի սկզբանե նշել, որ ոլորտը տարբերվում է իր առանձնահատկություններով։ Զարգացման ուղղություններն ընտրելիս պետք է առաջնորդվել այն հանգամանքով, որ ոլորտի արտադրանքի համար առկա է բավականին մեծ շուկա, այդ թվում՝ տեղական, և մեծ է արտահանման ներուժը, կարևորվում են համաշխարհային միտումները, որոնք ուղղված են էկոլոգիապես մաքուր տեխնոլոգիաների զարգացմանը, ոլորտը գիտատար է և այլն։

Առաջիկա հինգ տարիներին ծրագրի իրականացման ուղղությունները կլինեն հետևյալը՝

1. **մասնագիտական կադրերի ապահովում-** կարողությունների զարգացում- այստեղ կարելի է դիտարկել կարողությունների զարգացման նախաձեռնությունների համախմբի համար ելակետային հանդիսացող ժամանակակից և մշտապես նորացվող կրթական համակարգի առկայությունը, կրթական նախաձեռնությունների համախմբի կառուցվածքի ինտեգրում առաջատար միջազգային և տեղական ընկերությունների ծրագրերի հետ, բոլոր նախաձեռնությունների միմյանց համալրում. գործարկվելով միաժամանակ և ունենալով հասունության տարբեր փուլեր՝ պետք է համալրեն միմյանց և ծառայեն ոլորտն ինտեգրելու առաքելությանը: Նախաձեռնությունների արդյունքում պետք է ապահովվի շարունակականությունը Հայաստանի պետական ճարտարագիտական համալսարանը որպես միջազգային կարգի հետազոտական համալսարան դարձնելը։ Կարևոր դերակատարություն պետք է տրվի այս ոլորտի նախնական և միջին մասնագիտական կրթական համակարգերի զարգացմանը և դրանց ծրագրերի ներդաշնակեցմանը ոլորտի արտադրության պահանջարկին։ Այս ուղղության շրջանակներում անհրաժեշտ կլինի ներդնել այնպիսի օժանդակության գործիքներ, որը կապահովի ոլորտին միջազգային մակարդակի կադրերով և նոր ոլորտների համար համապատասխան կադրերի առկայությամբ։ Պետք է ձևավորել հարթակ կրթական հաստատությունների և մասնավոր հատվածի միջև, ինչպես նաև ներդնել մասնագիտական պրակտիկաների արդյունավետ իրագործման մեխանիզմներ։
2. **ոլորտի ճանաչելիության բարձրացում, արտահանման զարգացում, արտադրողականության բարձրացում, նոր արտադրությունների ձևավորման խրախուսում։ -** Այս ուղղությամբ անհրաժեշտ է շարունակական և հետևողական աշխատանքների իրականացում, քանի որ տեխնոլոգիաների արագ զարգացման այս փուլում մեծ են ոլորտը երկրի տնտեսական քարտեզից կորցնելու ռիսկերը։ Մասնավորապես՝ ոլորտի ծրագրի իրականացման այս ուղղության տեսանկյունից կարևորվում է՝
3. Հայաստանի դիրքավորումը որպես հետազոտությունների և մշակումների ճանաչված տարածաշրջանային հանգույց-օգտագործելով երկրի գիտական ներուժը, ուսումնասիրելով այլ երկրների փորձը և գիտական ոլորտի ձեռքբերումները՝ դրանք տեղայանացնել ՀՀ գիտահետազոտական ինստիտուտներում և ստեղծել տարածաշրջանային մակարդակով հայտնի հետազոտությունների և մշակումների կենտրոն,
4. միջազգային ասպարեզում արդեն իսկ ստեղծված ինժեներական քաղաքի և այդտեղ հաջողված պատմությունների մասին պարբերական ներկայացումը,
5. երկրի բրենդինգը որպես ճարտարագիտության կենտրոն, այն հետևողական ներկայացնելով ճարտարագիտության ասպարեզում - տարբեր միջոցառումների շրջանակներում, այդ թվում ճանաչելի դարձնելով հայաստանյան արտադրողների կողմից արտադրված արտադրանքը,
6. ոլորտի տեղական ընկերությունների մասին տեղեկատվության տարածումը՝ և՛ արտաքին, և՛ ներքին շուկայում,
7. ոլորտի ընկերություններին օժանդակության տրամադրումը, տարբեր միջազգային ցուցահանդեսներին և ֆորումներին մասնակցության համար,
8. աշխատանքների իրականացումը՝ ուղղված շուկաների դիվերսիֆիկացմանը, քանի որ ոլորտի արտադրանքը բազմազան է, հետևաբար ըստ երկրների տարբեր է նաև տվյալ ապրանքի նկատմամբ պահանջարկը, ուստի անհրաժեշտ է ըստ ապրանքների և երկրների դիվերսիֆիկացնել շուկաները,
9. արտադրական հզորությունների վերազինման և արդիականացման նպատակով օժանդակության տրամադրումը,
10. արևային տեխնոլոգիաների արքավորումների տեղական արտադրողների համար բարենպաստ միջավայրի ստեղծումը,
11. նոր արտադրությունների ստեղծման համար օժանդակության գործիքների կիրառումը,
12. մտավոր սեփականության պաշտպանության համակարգի զարգացումը՝ բարձրացնելով մտավոր սեփականության պաշտպանության գործիքների արդյունավետության աստիճանը։
13. **ոլորտի միջազգային համագործակցության ընդլայնում։ -** Այս ուղղության ենթատեքստում նախատեսվում է ապահովել ոլորտում միջազգային համագործակցության լայն շրջանակ, մասնավորապես կարևորվում է՝
14. ոլորտի անդրազգային կորպորացիաների ներգրավում Հայաստան, այդ թվում՝ դրանց հետազոտությունների և մշակումների կենտրոնների ստեղծում երկրում,
15. տեղական ընկերություններին արտերկրի ոլորտի ընկերությունների հետ համագործակցության ձևավորման նպատակով օժանդակության տրամադրումը, մասնավորապես գործարար առաքելությունների կազմակերպման ձևաչափով,
16. առկա ազատ տնտեսական գոտիներ ոլորտի միջազգային ընկերություններին ներգրավումը, մասնավորապես այնպիսի ընկերություններ, որոնց շուրջ կարող են ձևավորվել նաև փոքր մատակարար արտադրող ընկերություններ, այդ թվում՝ տեղական,
17. ոլորտի ընկերությունների ԵԱՏՄ շրջանակներում տարբեր կոոպերացիոն շղթաներում ներառելը,
18. միջազգայն տեխնոլոգիական զարգացումների մասին տեղեկացվածության բարձրացումը՝ միջազգային տեխնոլոգիական միջոցառումների մասին տեղեկատվության տրամադրման և դրանց մասնակցությանը օժանդակության տրամադրմամբ։
19. **ֆինանսական նոր գործիքների ձևավորում-** Հարկ է նշել, որ վերջին տարիներին ներդրվել են ֆինանսական աջակցության մի շարք գործիքներ, որոնք արդեն իսկ ապացուցել են նաև իրենց արդյունավետությունը, ինչպես նաև տարեցտարի ընդլայնվել է այդ գործիքների և՛ շրջանակը, և՛ ուղղությունները։ Սակայն, հաշվի առնելով համաշխարհային զարգացումներից ոլորտի հետ չմնալու հանգամանքը՝ նոր ֆինանսական աջակցության գործիքների ներդրումը կարևոր է։ Այս առումով նախատեսվում է՝
20. առկա ֆինանսական աջակցության պետական գործիքների մասին պարբերաբար տեղեկատվության տրամադրում ոլորտի ընկերություններին,
21. գիտական մշակումների, նորարարությունների և դրանց առևտրայնացմանն օժանդակելու նպատակով ֆինանսական աջակցության գործիքի ներդրում,
22. Տեղական ընկերությունների նորարարությունների միջազգային արտոնագրման աջակցության գործիքի ներդրում։

**6․ ԾՐԱԳՐԻ ՖԻՆԱՆՍԱՎՈՐՈՒՄԸ**

Ծրագրի իրականացման ապահովման համար անհրաժեշտ ֆինանսավորման աղբյուրներ կարող են լինել՝ Հայաստանի Հանրապետության պետական բյուջեից և օրենքով չարգելված այլ միջոցներից ֆինանսավորումները: Ծրագրի իրագործման համար անհրաժեշտ պետական աջակցության գումարը գնահատվում է մոտ 5,570 մլն դրամ։

Հարկ է նշել, որ ծրագրի իրականացման համար նախատեսված մի շարք միջոցառումներ դիտարկվում են արդեն իսկ գործող գործիքների ներքո և դրանց համար նախատեսված միջոցների շրջանակում։

**7․ ԾՐԱԳՐԻ ՄՇՏԱԴԻՏԱՐԿՈՒՄԸ**

Ծրագրի արդյունավետ իրականացման նպատակով նախատեսվում է իրականացնել նախատեսված և փաստացի ցուցանիշների, կատարված միջոցառումների վերաբերյալ մշտադիտարկում ծրագրի ընդունումից հետո երկրորդ տարվա վերջում և ծրագրի ավարտին, ինչպես նաև ծրագրի կատարման ընթացքի ընթացիկ մշտադիտարկում՝ տարեկան կտրվածքով։ Մշտադիտարկման նպատակն է՝ վեր հանել ծրագրի իրագործման ընթացքում առկա խնդիրները, ստուգել ցուցանիշների կատարողականը։

1. Տե´ս <https://www.armstat.am/file/article/5nish_2022_t.pdf>, Արդյունաբերական կազմակերպությունների հիմնական ցուցանիշներն ըստ տնտեսական գործունեության հնգանիշ դասակարգման 2022 թվականին։ [↑](#footnote-ref-1)